M. Kondrót, poslanec: (2005-05-12):
Vážení kolegovia, sme svedkami technologickej revolúcie. Každých desať až pätnásť rokov sa v priemysle technológie úplne vymenia alebo zásadne inovujú. Čo to znamená? Nuž to, že na generáciu vstupujúceho do školského systému budú na trhu práce kladené iné požiadavky, než aké boli kladené na zamestnancov v čase, keď do školského systému vstupovala. Z toho jednoznačne vyplýva potreba pružného a dômyselne prepracovaného školského systému s vysokokvalifikovaným a dobre zaplateným učiteľom na čele. Nutnou podmienkou tejto zmeny je komplexná kurikurálna reforma. Áno, toto je tá kľúčová reforma, na ktorej sú ostatné reformy závislé a ktorá na Slovensku po 15 rokoch mlátenia prázdnej slamy ešte ani nezačala. Koľkokrát že to zasadala kurikurálna rada, pán minister? Treba povedať nielen čo, kedy a ako učiť, ale treba aj povedať, čo treba vedieť. Čo učiť, teda aké vedomosti a zručnosti by mali byť vo vzdelaní ťažiskové, určia osnovy. Čo treba vedieť, určia štandardy a ako učiť, to vyplynie z inovovaných pedagogických metód s dôrazom na aktívne učenie, na prácu s informáciami, na tvorivosť a viacjazykovú prezentáciu. Efektivitu treba vyžadovať i v školstve a podľa mňa v prvom rade. To je totiž prvá skúsenosť občana so štátom. So všetkými dôsledkami, dnes, žiaľ, nedostatočne pozitívnymi. Vážené poslankyne, vážení poslanci, Slovensko nesmie rezignovať na tvorbu a postupné rozširovanie morálnej intelektuálnej elity. Tá je totiž kľúčom k nášmu úspechu v civilizačnej súťaži v budúcnosti. Toto je principiálny pohľad Smeru - sociálnej demokracie na súčasné i budúce výzvy a trendy. A tou poznatková ekonomika určite je. A je jediným dlhodobým a celospoločenským riešením tak súčasného stavu ako i budúcnosti. Preto sme tak dôrazne, trpezlivo a cieľavedome hľadali podporu pre zaradenie intelektovo nadaných detí do špeciálneho školstva. Talentov totiž nikdy nie je dosť a mrhať by sme nimi nemali. Spoločenská nevyhnutnosť kladenia dôrazu na školstvo je i hlavným dôvodom, prečo sme proti spoplatneniu vysokého školstva. Z nášho pohľadu je dostupnosť kvalitného vzdelania pre všetkých hlavná a zdôrazňujem, hlavná sociálna solidarita na jednej strane a na strane druhej najlepšia možná investícia štátu. Táto základná sociálna solidarita totiž nielenže zvyšuje objem spoločenských zdrojov na každý iný druh sociálneho vankúša, ale i znižuje počet odkázaných na tento vankúš. Nič iné totiž nestabilizuje spoločnosť tak dôkladne ako vzdelaný občan. Smer - sociálna demokracia má vyššie ambície ako budovanie hospodárskej závislosti na ekonomike iných krajín, či ešte horšie, nadnárodných korporácií, ktorých hlavným motívom pre investície u nás je extrémne lacná pracovná sila doplnená dostatkom z radov obrovského zástupu nezamestnaných. Hlavnou príčinou tohto neutešeného stavu je absencia premyslenej hospodárskej politiky vlády a pokračujúca živelná transformácia. Nie je dobrým vysvedčením pre všetky predchádzajúce vlády, ak sa našou hlavnou konkurenčnou výhodou stala chudoba. Mzdové náklady sú napríklad v Čechách o 50 % vyššie ako na Slovensku. Toto má byť ten stredoeurópsky tiger? Na záver chcem zdôrazniť. Pretože stratégia lacnej pracovnej sily okrem toho, že je nielen hlúpa a ponižujúca, je i dlhodobo neudržateľná a teda je prirodzene i súčasne jedným z dôvodov pre dnešné hlasovanie o ministrovi školstva. Jeho pozícia vo vláde, v spoločnosti i v odborných kruhoch, spôsob, akým vedie ministerstvo, je totiž debaklom v prvom rade koalície ako celku, nech sa už ostatní jej členovia vykrúcajú, koľko chcú. Výsledok hlasovania však môže byť debaklom celého parlamentu ako i dôkazom, že ani táto vládna zostava, podobne ako politbyro bývalého režimu nie je schopné ani minimálnej sebareflexie a potrebuje silný impulz zvonku. Impulz, ktorý súčasnej moci opäť po rokoch rázne ukáže, od koho je každý druh moci v štáte odvodený. Totiž od občana ako jediného suveréna, ktorého hodila moc opäť cez palubu. Vážený pán minister, áno, minister školstva, by mal integrovať koalíciu, opozíciu, dokonca i celú spoločnosť viac ako ktokoľvek iný. Nie však proti sebe. A vám sa to podarilo. Vážené kolegyne, kolegovia, ďakujem za pozornosť. (Potlesk.)